Document ID: 32014D0893

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Δεκεμβρίου 2014
σχετικά με τον καθορισμό των οικολογικών κριτηρίων απονομής του οικολογικού σήματος της EE για καλλυντικά προϊόντα που ξεπλένονται μετά τη χρήση
[κοινοποιηθείσα υπό τον αριθμό C(2014) 9302]
(Κείμενο που παρουσιάζει ενδιαφέρον για τον ΕΟΧ)
(2014/893/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
Ύστερα από διαβουλεύσεις με το Συμβούλιο Οικολογικής Σήμανσης της Ευρωπαϊκής Ένωσης,
Εκτιμώντας τα ακόλουθα:
(1)
Βάσει του κανονισμού (ΕΚ) αριθ. 66/2010, το οικολογικό σήμα της ΕΕ επιτρέπεται να απονέμεται σε προϊόντα που έχουν μειωμένες περιβαλλοντικές επιπτώσεις σε όλη τη διάρκεια του κύκλου ζωής τους.
(2)
Ο κανονισμός (ΕΚ) αριθ. 66/2010 προβλέπει ότι καθορίζονται εξειδικευμένα κριτήρια για το οικολογικό σήμα της ΕΕ ανά κατηγορία προϊόντων.
(3)
Δεδομένου ότι οι περιβαλλοντικές επιπτώσεις, κυρίως από άποψη οικοτοξικότητας και κατανάλωσης πόρων συνδέονται με τις χημικές ουσίες οι οποίες χρησιμοποιούνται σε καλλυντικά προϊόντα που ξεπλένονται μετά τη χρήση και με τη συσκευασία των προϊόντων αυτών, είναι σκόπιμο να καθοριστούν τα κριτήρια απονομής του οικολογικού σήματος της ΕΕ για τη συγκεκριμένη κατηγορία προϊόντων. Τα κριτήρια θα πρέπει συγκεκριμένα να προωθούν προϊόντα που έχουν μειωμένες επιπτώσεις στα υδάτινα οικοσυστήματα, περιορισμένη περιεκτικότητα σε επικίνδυνες ουσίες και ελαχιστοποιούν την παραγωγή αποβλήτων με τη μείωση του όγκου των συσκευασιών.
(4)
Με την απόφαση 2007/506/ΕΚ της Επιτροπής (2) καθορίστηκαν τα οικολογικά κριτήρια καθώς και οι συναφείς απαιτήσεις εκτίμησης και εξακρίβωσης για τα σαπούνια, τα σαμπουάν και τα μαλακτικά μαλλιών. Τα εν λόγω κριτήρια επανεξετάστηκαν λαμβάνοντας υπόψη τις τεχνολογικές εξελίξεις. Από την επανεξέταση προκύπτει ότι απαιτείται τροποποίηση της ονομασίας και του ορισμού της κατηγορίας προϊόντων, έτσι ώστε να συμπεριληφθεί μια νέα υποκατηγορία προϊόντων και να καθοριστούν νέα κριτήρια.
(5)
Η απόφαση 2007/506/ΕΚ θα πρέπει να αντικατασταθεί για λόγους σαφήνειας.
(6)
Θα πρέπει να προβλεφθεί μεταβατική περίοδος ώστε οι παραγωγοί των οποίων τα προϊόντα έλαβαν το οικολογικό σήμα για σαπούνια, σαμπουάν και μαλακτικά μαλλιών με βάση τα κριτήρια της απόφασης 2007/506/ΕΚ, να έχουν στη διάθεσή τους επαρκή χρόνο για να προσαρμόσουν τα προϊόντα τους με σκοπό να συμμορφωθούν με τα αναθεωρημένα κριτήρια και απαιτήσεις. Θα πρέπει, επίσης, να επιτρέπεται στους παραγωγούς να υποβάλουν αιτήσεις τόσο με βάση τα κριτήρια της απόφασης 2007/506/ΕΚ, έως ότου λήξει η ισχύς της, όσο και με βάση τα κριτήρια που καθορίζονται στην παρούσα απόφαση.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 του κανονισμού (ΕΚ) αριθ. 66/2010,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κατηγορία «καλλυντικά προϊόντα που ξεπλένονται μετά τη χρήση» περιλαμβάνει όλες τις ουσίες ή μείγματα που ξεπλένονται μετά τη χρήση και εμπίπτουν στο πεδίο εφαρμογής του κανονισμού (ΕΚ) αριθ. 1223/2009 του Ευρωπαϊκού Κοινοβουλίου και του Συμβουλίου (3) τα οποία προορίζονται να έλθουν σε επαφή με την επιδερμίδα και/ή τα μαλλιά, με αποκλειστικό ή κύριο σκοπό τον καθαρισμό τους (σαπούνια για το μπάνιο, παρασκευάσματα για το μπάνιο, σαμπουάν), τη βελτίωση της κατάστασης των μαλλιών (προϊόντα συντήρησης των μαλλιών) ή την προστασία της επιδερμίδας και τη λίπανση πριν το ξύρισμα (προϊόντα ξυρίσματος).
Η κατηγορία «καλλυντικά προϊόντα που ξεπλένονται μετά τη χρήση» περιλαμβάνει προϊόντα για ιδιωτική και επαγγελματική χρήση.
Η κατηγορία προϊόντων δεν καλύπτει προϊόντα που διατίθενται στην αγορά προκειμένου να χρησιμοποιηθούν ειδικά ως απολυμαντικά ή αντιβακτηριακά. Επιτρέπονται τα αντιπιτυριδικά σαμπουάν.
Άρθρο 2
Για τους σκοπούς της παρούσας απόφασης, ισχύουν οι ακόλουθοι ορισμοί:
1) «εισερχόμενες ουσίες»: συντηρητικά, αρωματικές ουσίες και χρωστικές ουσίες, ανεξάρτητα από τη συγκέντρωση, και άλλες ουσίες που προστίθενται σκόπιμα, υποπροϊόντα και προσμείξεις από πρώτες ύλες, των οποίων η συγκέντρωση είναι ίση με ή υπερβαίνει το 0,010 % κατά βάρος του τελικού σκευάσματος·
2) «ενεργό περιεχόμενο» (AC): το άθροισμα των εισερχόμενων οργανικών ουσιών στο προϊόν (σε γραμμάρια), που υπολογίζεται με βάση την πλήρη σύνθεση του προϊόντος, συμπεριλαμβανομένων των προωθητικών παραγόντων που περιέχονται σε προϊόντα με τη μορφή αερολύματος (σπρέι). Τα μέσα τριβής/λειαντικά δεν περιλαμβάνονται στον υπολογισμό του ενεργού περιεχομένου·
3) «πρωτογενής συσκευασία»: η συσκευασία που βρίσκεται σε άμεση επαφή με το περιεχόμενο και είναι σχεδιασμένη κατά τρόπο που να αποτελεί τη μικρότερη μονάδα πώλησης για διανομή στον τελικό χρήστη ή καταναλωτή στο σημείο αγοράς.
4) «δευτερογενής συσκευασία»: η συσκευασία που μπορεί να αφαιρείται από το προϊόν χωρίς να επηρεάζονται τα χαρακτηριστικά του και είναι σχεδιασμένη κατά τρόπο που να αποτελεί, στο σημείο αγοράς, σύνολο ορισμένου αριθμού μονάδων προς πώληση, είτε αυτές πωλούνται ως έχουν στον τελικό χρήστη ή καταναλωτή, είτε χρησιμεύουν μόνο για την πλήρωση των εκθετηρίων στο σημείο πώλησης.
Άρθρο 3
Τα κριτήρια απονομής του οικολογικού σήματος της ΕΕ δυνάμει του κανονισμού (ΕΚ) αριθ. 66/2010 για προϊόν που ανήκει στην κατηγορία «καλλυντικά προϊόντα που ξεπλένονται μετά τη χρήση», η οποία ορίζεται στο άρθρο 1 της παρούσας απόφασης, καθώς και οι σχετικές απαιτήσεις εκτίμησης και εξακρίβωσης, παρατίθενται στο παράρτημα.
Άρθρο 4
Τα κριτήρια και οι σχετικές απαιτήσεις εκτίμησης και εξακρίβωσης, που παρατίθενται στο παράρτημα, ισχύουν επί τέσσερα έτη από την ημερομηνία έκδοσης της παρούσας απόφασης.
Άρθρο 5
Για διοικητικούς σκοπούς, η κατηγορία «καλλυντικά προϊόντα που ξεπλένονται μετά τη χρήση» χαρακτηρίζεται με τον κωδικό αριθμό «30».
Άρθρο 6
Η απόφαση 2007/506/ΕΚ καταργείται.
Άρθρο 7
1. Κατά παρέκκλιση από το άρθρο 6, οι αιτήσεις απονομής του οικολογικού σήματος της ΕΕ για προϊόντα υπαγόμενα στην κατηγορία «σαπούνια, σαμπουάν και μαλακτικά μαλλιών», οι οποίες υποβλήθηκαν πριν από την ημερομηνία έκδοσης της παρούσας απόφασης, αξιολογούνται σύμφωνα με τους όρους που καθορίζονται στην απόφαση 2007/506/ΕΚ.
2. Οι αιτήσεις απονομής του οικολογικού σήματος της ΕΕ για προϊόντα υπαγόμενα στην κατηγορία «σαπούνια, σαμπουάν και μαλακτικά μαλλιών», οι οποίες υποβλήθηκαν σε διάστημα δύο μηνών από την ημερομηνία έκδοσης της παρούσας απόφασης επιτρέπεται να βασίζονται είτε στα κριτήρια που καθορίζονται στην απόφαση 2007/506/ΕΚ είτε στα κριτήρια που καθορίζονται στην παρούσα απόφαση.
Οι αιτήσεις αυτές αξιολογούνται σύμφωνα με τα κριτήρια στα οποία βασίζονται.
3. Οι άδειες χρήσης του οικολογικού σήματος της ΕΕ που χορηγούνται σύμφωνα με τα κριτήρια που καθορίζονται στην απόφαση 2007/506/ΕΚ επιτρέπεται να χρησιμοποιούνται επί 12 μήνες από την ημερομηνία έκδοσης της παρούσας απόφασης.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 9 Δεκεμβρίου 2014.

Labels: 3
7
1
20